Austrijanci ne daju: Ove godine neće biti mise na Bleiburgu!

Austrijska država se od prošle godine počela pojačano kritički odnositi prema skupu u Bleiburgu. Navode kako manifestacija na Lojbaškom polju pored Bleiburga šteti ugledu Katoličke crkve

<p><strong>Koruška Katolička crkva</strong> odbila je molbu <strong>Hrvatske biskupske konferencije</strong> za održavanjem mise na Lojbaškom polju pored Bleiburga zbog toga jer se ova misa politički instrumentalizira, priopćila je u petak tamošnja Katolička crkva.</p><p>- Misa na polju pored Bleiburga postala je dio manifestacije koja se politički instrumentalizira i dio je političko-nacionalnog rituala koji služi selektivnom doživljavanju i tumačenju povijesti, stoji u pismu koje je potpisao tajnik biskupije u Klangenfurtu monisnjor <strong>Engelbert Guggenberger.</strong></p><p>Nadalje se navodi kako<strong> manifestacija na Lojbaškom polju pored Bleiburga šteti ugledu Katoličke crkve</strong>.</p><p>- Ukupna slika ove manifestacije šteti ugledu Katoličke crkve i mogla bi s pravom poslužiti kao osnova da se, u slučaju da se izda dozvola za održavanje mise, Katoličkoj crkvi u Koruškoj predbaci instrumantalizacija jedne mise u političke svrhe i nedostatak distance prema fašističkom svjetonazoru, stoji u priopćenju.</p><p>Kako se nadalje navodi u priopćenju, odluka o uskraćivanju dozvole za održavanje mise pored Bleiburga, koja je trebala biti održana 18. svibnja ove godine, <strong>donesena je nakon 'temeljne analize' skupa 2018.</strong> kao i 'brojnih razgovora' između predstavnika austrijske i hrvatske biskupske konferencije, u kojima su sudjelovali i vjernici hrvatske zajednice u Koruškoj kao i predstavnici austrijskih sigurnosnih organa.</p><p>- Analiza mise 2018. je pokazala da uvjeti za davanje dozvole, koje je prije toga postavio<strong> biskup Schwarz</strong>, u najvećoj mjeri nisu ispunjeni ili nisu mogli biti ispunjeni, stoji u priopćenju.</p><p>Iako se skup održava na privatnom posjedu, održavanje mise iziskuje dozvolu nadležne Katoličke crkve u Koruškoj.</p><p><strong>Austrijska država se od prošle godine počela pojačano kritički odnositi prema skupu u Bleiburgu</strong>, na inicijativu nekoliko austrijskih zastupnika Europskog parlamenta. Nedavno je stupio na snagu i zakon koji zabranjuje ustaške simbole iz razdoblja Nezavisne Države Hrvatske (NDH).</p>